Akademia kry wêreldbekende koordirigentFranco Prinsloo,eerste koordirigent van die Akademia-koor, staan reg om ‘n topgehalte koor op die been te bring. (Foto: Voxchamberchoir.com) In koorkringe sal die naam Franco Prinsloo beslis ŉ klokkie lui. Hy is onlangs aangestel as koordirigent vir Akademia se splinternuwe koor wat binnekort ŉ werklikheid word. Prinsloo, die bekroonde komponis en dirigent, is van laerskool af betrokke by verskeie kore. Hy het na skool musiek by die Noordwes-Universiteit (NWU) se Potchefstroom-kampus studeer en het ook by die Puk-koor betrokke geraak waarna hy sy koorvlerke na Pretoria gesprei het. In 2017 het hy die Vox Chamber Choir gestig wat reeds vyf albums uitgereik het en verskeie prestasies bereik het. Hy is ook te sien as aanbieder van lesings by internasionale koorkongresse en -feeste. Hy is geweldig opgewonde om hierdie rol by Akademia te vervul en beskou dit as ŉ ongelooflike eer om die amptelike koordirigent van die instelling se heel eerste koor te wees. “Ek sien baie uit na die spesiale en kunssinnige oomblikke wat ons koor saam gaan beleef. Daar is iets ongelooflik wat gebeur wanneer ŉ groep mense saamkom om een doelwit te bevorder: die skep van skoonheid en betekenis.” Prinsloo glo dit is uiters belangrik vir ŉ hoëronderwysinstelling soos Akademia om ŉ koor te hê. “’n Koor bied aan studente ŉ veilige gemeenskap waarbinne hulle hulself musikaal ten volle kan uitleef. Musiek raak deel van jou wese en dit skaaf en vorm jou.” Volgens dr. Desiree Muller, studentesakebestuurder by Akademia, is koorsang een van die aktiwiteite waaraan studente kan deelneem as deel van dié unieke studente-ervaring by die instelling. “Koorsang bied ontspanning en sosialisering, maar ontwikkel ook selfdissipline en bevorder intellektuele ontwikkeling. Boonop ontgin jy jou talente op ŉ heerlike manier. Ons is opgewonde oor dié aanstelling. Prinsloo is beslis een van die beste dirigente in die land. “Hierdie droom van ŉ wêreldklas-Akademia-koor is een van die hartprojekte van ons besturende direkteur, Marthinus Visser, en ook een van myne. Dié koor gaan nog baie vreugde aan die publiek verskaf. Wat die koor uniek maak, is dat personeel- en studentestemme saamgesnoer gaan word om talle gehore se hartsnare met optredes aan te raak,” voeg Muller by. Prinsloo se visie vir dié koor is om ŉ gemeenskap te skep waar sangers hulself vrylik, gemaklik en met passie kan uitleef. “Die koor moet ŉ tuiste bied waar studente, sáám met die ander liefhebbers van koorsang, ten volle hulself as mens kan uitleef en dit op ŉ passievolle manier met ander kan deel.” Hy glo dat die koor een van hoogstaande gehalte sal wees wat altyd in diens van musiek sal staan. Daar word druk beplan aan onvergeetlike musikale ervaringe, sosiale aktiwiteite en natuurlik pragtige musiek. “Kooroudisies skop binnekort af en die publiek kan uitsien na ŉ koor wat by allerlei seremonies en geleenthede gaan optree om Akademia se naam om hoog te hou”, sê Muller.